**REGULAMENT**

*privind amplasarea şi desfăşurarea activităţilor economice de comerţ în incinta Muzeului Viticulturii și Pomiculturii Golești, județul Argeș*

**CAPITOLUL 1. – DISPOZIŢII GENERALE**

Art. 1. Prezentul regulament stabileşte cadrul unitar pentru amplasarea şi desfăşurarea activităţilor comerciale şi de prestări servicii de lungă durată, sezoniere şi ocazionale, în Muzeul Viticulturii și Pomiculturii Golești.

**CAPITOLUL 2. – DOMENIUL DE REGLEMENTARE**

Art. 2. Prevederile prezentului regulament se aplică următorilor factori:

agenţi economici, persoane fizice autorizate, persoane juridice, organizaţii familiale care desfăşoară activităţi comerciale, sociale, producători direcţi, comercianţi, organizaţii şi fundaţii etc., care îşi desfăşoară activitatea în incinta Muzeului Viticulturii și Pomiculturii Golești.

Art. 3. În incinta Muzeului Viticulturii şi Pomiculturii Goleşti sunt interzise: activităţile care incită la violenţă, la ură, sau care periclitează siguranţa angajaţilor şi vizitatorilor, activităţile care tulbură liniştea şi ordinea, activităţi de comercializare a băuturilor alcoolice şi drogurilor.

**CAPITOLUL 3. – CADRUL LEGAL GENERAL DE REGLEMENTARE A DOMENIULUI**

Art. 4. Activităţile în zonele publice sunt reglementate prin:

**-** Legea nr. 311 din 3 iulie 2003, republicată, a muzeelor și colecțiilor publice, republicată, cu modificările şi completările ulterioare;

**-** Ordonanţa Guvernului nr. 68/1994 privind protejarea patrimoniului cultural naţional, aprobată cu modificările prin Legea nr. 41/1995, cu modificările şi completările ulterioare;

- Legea nr. 422/2001 privind protejarea monumentelor istorice, republicată, cu modificările şi completările ulterioare;

- Ordonanţa de Urgenţă a Guvernului nr. 57/2019 privind Codul Administrativ, cu modificările şi completările ulterioare;

- Ordonanţa de Urgenţă a Guvernului nr. 189/2008 privind managementul instituţiilor publice de cultură, cu modificările şi completările ulterioare;

- Legea nr. 215/2001, republicată, actualizată privind administraţia publică locală;

- Legea nr. 319/2006 privind securitatea şi sănătatea în muncă, actualizată;

- Hotărârea nr. 1425/2006 pentru aprobarea Normelor metodologice de aplicare a prevederilor Legii securității și sănătății în muncă nr. 319/2006;

- Legea nr. 307/2006, privind apărarea împotriva incendiilor;

- Legea nr. 167/2007, privind aplicarea normelor PSI;

- Norme de prevenire și stingere a incendiilor, Ministerul Culturii, 1999.

- Legea nr. 650/2002 pentru aprobarea Ordonanţei Guvernului nr. 99/2000 privind comercializarea produselor şi serviciilor de piaţă;

- Hotărârea Guvernului nr. 333/2003 pentru aprobarea Normelor metodologice de aplicare a Ordonanţei Guvernului nr. 99/2000 privind comercializarea produselor şi serviciilor de piaţă;

- Legea nr. 12/1990 privind protejarea populaţiei împotriva unor activităţi comerciale ilicite;

- Legea nr. 227/2015 privind Codul fiscal;

- Legea nr. 207/2015 privind Codul de Procedură fiscală;

**CAPITOLUL 4. – DEFINIŢII ŞI CLASIFICĂRI**

Art. 5. Se definesc termenii utilizaţi pe parcursul prezentului regulament după cum urmează:

a) Agent economic – persoana fizică sau juridică autorizată care, în cadrul activităţii sale profesionale, fabrică, importă, depozitează, transportă sau comercializează produse ori părţi din acestea, sau prestează servicii, definite în baza Legii nr. 15/1990 privind reorganizarea unităţilor economice de stat ca regii autonome şi societăţi comerciale;

b) Consumator – orice persoană fizică sau grup de persoane fizice constituite în asociaţii care cumpără, dobândesc, utilizează ori consumă produse sau servicii, în afara activităţii profesionale;

c) Comerciant - persoană fizică sau juridică autorizată să desfăşoare activităţi de comercializare a produselor şi serviciilor de piaţă;

d) Comerţ stradal – comerţ cu caracter permanent, sezonier sau ocazional, desfăşurat pe domeniul public, în afara spaţiilor magazinelor, de regulă în zone cu intensă circulaţie pietonală, pe străzi, trotuare, pasaje publice, sau în orice zonă destinată folosinţei publice;

e) Comerţ ambulant – activitatea de comercializare cu amănuntul realizată prin vânzarea în mai multe locaţii, pe unităţi (standuri) mobile, rulote sau în vehicule special amenajate, care la încheierea programului eliberează amplasamentul;

f) Comerţ ocazional – activitatea de comerţ stradal desfăşurată cu ocazia anumitor evenimente, pe o perioadă limitată de timp;

g) Comerţ sezonier - activitatea de comerţ stradal desfăşurată pe perioade de timp determinate, de regulă în sezoanele turistice;

h) Punct de desfăşurare a activităţii – spaţiu public delimitat în cadrul amplasamentului, pus la dispoziţia partenerilor pentru desfăşurarea activităţii;

i) Comerţ stradal în puncte fixe – activitatea de comercializare în orice structură de vânzare cu amănuntul realizată pe amplasamente stabilite;

j) Structura de vânzare/promovare – spaţiul de desfăşurare a unuia sau mai multor exerciţii comerciale;

k) Toneta – structura de vânzare deschisă sau închisă la care se vând, pe stradă, articole mărunte, dulciuri, răcoritoare, etc.;

l) Autospeciale, autoutilitare – structură de vânzare specializată, montată pe un mijloc de transport, utilizată pentru vânzarea sau expunerea anumitor produse;

Art. 7. Formele de organizare a comerţului stradal în incinta Muzeului Viticulturii și Pomiculturii Golești sunt următoarele:

- **comerţul de întâmpinare** cu caracter sezonier sau permanent, care are două categorii de suport comercial: terasele sezoniere şi standuri de expunere marfă (comerţ de proximitate);

- **comerţul ambulant** care se desfăşoară ocazional, sezonier sau permanent şi care se realizează: pe tarabe sau tonete sau cu autospeciale – rulote, maşini comerciale sau remorci;

Art. 8. Activităţile comerciale pot fi:

- **ocazionale** – pentru desfăşurarea activităţilor de promovare a produselor sau serviciilor culinare tradiţionale, a unor activităţi sociale, culturale sau de interes public, pentru târguri de weekend sau pentru derularea activităţilor corespunzătoare sărbătorilor legale naţionale şi locale.

Acestea nu pot depăşi o durată mai mare de 10 zile.

**CAPITOLUL 5. – REGULI DE AMPLASARE A STRUCTURILOR DE VÂNZARE**

**5.1. REGULI CU CARACTER GENERAL**

Art. 9. (1) Amplasamentele pentru desfăşurarea comerţului ambulant, trebuie să respecte următoarele condiţii de localizare care au caracter obligatoriu:

- În Parcul conacului, în cortul rustic şi în zona alăturată cortului rustic, pe amplasamente stabilite de personalul muzeului (administrativ şi şeful echipei de serviciu).

Art. 10. Se interzice amplasarea structurilor de comerţ ambulant, cu excepţia celor situate în faţa punctului de lucru cu sediu fix şi a teraselor sezoniere, astfel:

- în faţa vitrinelor sau spaţiilor de expunere a spaţiilor comerciale având un alt proprietar;

- pe spaţii verzi amenajate;

- dacă nu asigură un culoar de trecere de 2,5 m, calculat tangent la toate elementele de construcţii existente în proximitate.

**CAPITOLUL 6. – REGULI DE AMPLASARE PENTRU COMERŢ AMBULANT –TONETE, TARABE, STANDURI**

Art. 11. Comerţul ambulant este o formă de comercializare cu amănuntul realizată prin vânzarea în mai multe amplasamente prin intermediul standurilor mobile care la încheierea programului eliberează amplasamentul.

Art. 12. Tonetele, tarabele şi standurile utilizate pentru vânzarea volantă sunt structuri de vânzare deschise, amplasate pe spaţiul public, la care se comercializează:

- ilustrate, felicitări, mărţişoare;

- obiecte de artizanat şi suveniruri;

- legume, fructe;

- produse de patiserie, expuse în vitrine de protecţie;

- îngheţată, popcorn, porumb fiert, băuturi răcoritoare şi altele similare;

- produse alimentare tradiţionale;

- produse alimentare preambalate;

- demonstraţii culinare.

Art. 13. (1) Comerţul volant cu tonete, tarabe şi standuri se poate desfăşura:

- ocazional.

(2) Amplasarea tonetelor, tarabelor şi standurilor se va face în baza acordului aprobat de Muzeul Viticulturii şi Pomiculturii Goleşti, parte integrantă din contractul părților în cauză.

Art. 14. (1) Suprafaţa ocupată de tonete, tarabe sau standuri, nu va depăşi 6,0 m.p.

(2) Modul de amplasare al acestora va respecta regulile cu caracter general prevăzute la art. 9 şi la art. 10 din prezentul regulament şi nu va afecta circulaţia vizitatorilor şi a personalului, asigurând un culoar de trecere de cel puţin 2,5 m faţă de orice construcţie.

**CAPITOLUL 7. – REGULI DE AMPLASARE PENTRU COMERŢ AMBULANT – AUTOSPECIALE, RULOTE**

Art. 15. (1) Autospecialele utilizate pentru comerţul ambulant sunt structuri de vânzare specializate, montate pe un mijloc de transport, utilizate pentru vânzarea sau expunerea unui produs de tip alimentar.

(2) Acestea pot fi autonome (independente, mobile) sau tractate de un vehicul.

Art. 16. (1) Pentru autospecialele autonome, solicitarea pentru acordul de amplasare se va face pentru un traseu delimitat clar.

(2) Pentru punctele de staţionare se vor respecta prevederile corespunzătoare ale art. 9 şi la art. 10 din prezentul regulament.

Art. 17. Pentru autospecialele tractate, amplasarea se va realiza pe:

- spaţiu stabilit dinainte, de comun acord, cu Muzeul Viticulturii şi Pomiculturii Goleşti, parte integrantă din contractul părților.

Art. 18. Este interzisă folosirea megafoanelor sau a altor mijloace sonore pentru perturbarea liniștii publice; amplasamentele se eliberează la sfârşitul programului zilnic autorizat.

Art. 19. Sunt obligatorii următoarele condiţii, indiferent de tipul de autospecială - autonomă sau tractată:

- dotarea autospecialei va asigura condiţiile corespunzătoare pentru expunerea, protejarea şi păstrarea mărfurilor.

**CAPITOLUL 8. – OBLIGAŢII ALE AGENŢILOR ECONOMICI**

Art. 20. (1) Agenţii economici care desfăşoară activităţi de comerţ stradal au următoarele obligaţii:

- să desfăşoare activităţi de comerţ stradal în mod civilizat, cu respectarea normelor legale privind igiena şi sănătatea publică, protecţia consumatorilor, provenienţa şi calitatea mărfurilor, protecţia muncii,

- să utilizeze mijloace de cântărire autorizate, să deţină buletin de verificare metrologică a cântarelor,

- să afişeze datele de identificare (denumire şi sediu social) şi acordul/avizul de funcţionare stradal,

- să asigure expunerea estetică a produselor şi afişarea în mod vizibil a preţurilor,

- să respecte ordinea, liniştea publică şi curăţenia în perimetrul amplasamentului şi să nu creeze disconfort riveranilor,

- să nu aducă prejudicii zonelor verzi şi mediului înconjurător,

- să asigure şi să impună personalului de deservire:

a) echipament de protecţie sanitară şi ecuson cu date de identificare,

b) personalul de deservire să deţină documente de identificare şi carnetul de sănătate.

- să respecte orarul de funcţionare al Muzeului Viticulturii şi Pomiculturii Goleşti.

(2) Agentul economic are obligaţia de a lua toate măsurile în vederea desfăşurării activităţii în condiţii optime de confort şi igienă şi va asigura evacuarea din instituţie a oricăror deşeuri rezultate în urma activităţii desfăşurate.

(3) La punctul de lucru vor fi afişate orarul de funcţionare şi datele de identificare ale agentului economic, persoana care desfăşoară activitatea în acel loc trebuind să deţină dovada privind ocuparea legală a amplasamentului și dovada achitării taxei corespunzătoare.

(4) Activitatea de comerţ stradal se va desfăşura cu respectarea următoarelor norme:

a) Respectarea amplasamentului;

b) Igiena şi sănătatea publică;

c) Protecţia consumatorilor;

d) Acte de provenienţă şi calitatea mărfurilor;

e) Utilizarea caselor de marcat şi a mijloacelor de cântărire omologate;

f) Afişarea la loc vizibil a preţurilor şi tarifelor practicate;

g) Protecţia muncii;

h) Ordinea şi liniştea publică;

i) Protecţia mediului;

j) Respectarea condiţiilor din contractul de închiriere sau acordul de amplasament.

(5) Agentul economic are obligaţia să asigure şi să păstreze curăţenia în zona publică ocupată şi să nu creeze disconfort riveranilor.

(6) Este obligatorie deţinerea la punctul de lucru a recipientelor omologaţi pentru depozitarea deşeurilor rezultate în urma desfăşurării activităţii. Se interzice depozitarea de deşeuri şi ambalaje pe spaţiile verzi, trotuare sau carosabile, precum şi în afara amplasamentului pentru care există contract de închiriere sau acord de amplasare.

**CAPITOLUL 9. – SANCŢIUNI ŞI CONTRAVENŢII**

Art. 21. Nerespectarea prevederilor prezentului regulament sau neîndeplinirea obligaţiilor stabilite prin acesta, atrage după sine răspunderea juridică cuvenită.

Art. 22. Constituie contravenţii şi se sancţionează cu amendă contravenţională următoarele fapte, dacă nu sunt săvârşite astfel încât să fie considerate infracţiuni:

1) Ocuparea unui spaţiu fără acordul Muzeului Viticulturii şi Pomiculturii Goleşti.

2) Ocuparea unui spaţiu fără plata taxei către Muzeului Viticulturii şi Pomiculturii Goleşti.

3) Nerespectarea amplasamentului, a suprafeţei prevăzute în acord.

4) Nerespectarea funcţiunii autorizate.

5) Neîntreţinerea curăţeniei în zona aferentă desfăşurării activităţii.

6) Nerespectarea liniştii şi ordinii publice, nerespectarea obligaţiei de a nu produce disconfort riveranilor în desfăşurarea activităţii.

7) Afectarea cu elemente de construcţie sau mobilier a carosabilelor sau spaţiilor verzi, sau obstrucţionarea prin orice alte mijloace a circulaţiei pietonale şi/sau auto.

8) Realizarea de racorduri sau branşamente improvizate la reţelele de utilităţi publice.

9) Refuzul nejustificat al comerciantului de a se supune controlului, inclusiv refuzul de a prezenta actele solicitate de organele de control, precum şi neprezentarea actelor solicitate în baza unei invitaţii scrise.

10) Nerespectarea obligaţiei de a preda terenul liber de sarcini la terminarea activităţilor şi/sau ca urmare a somaţiei de eliberare a amplasamentului.

Art. 23. Contravenţiile prevăzute la art. 22 se sancţionează de către organele competente potrivit prevederilor OG nr.2 din 2001 cu modificările și completările ulterioare coroborate la normele speciale în materie.

Art. 24. Pe lângă sancţiunile prevăzute la art. 23 din prezentul regulament, se pot aplica, după caz, şi următoarele măsuri:

1) Revocarea acordului de ocupare temporară/contractului de închiriere a spaţiului muzeal.

2) Desfiinţarea tuturor amenajărilor şi eliberarea amplasamentului.

Art. 25. Constatarea şi sancţionarea contravenţiilor prevăzute în prezentul regulament se face de către organele în drept , la sesizarea factorilor de resort din cadrul Muzeului Viticulturii și Pomiculturii Golești.

Art. 26. Contravenţiilor prevăzute la art. 23 nu le sunt aplicabile dispoziţiile O.G. nr. 2/2001 privind regimul juridic al contravenţiilor, aprobată cu modificări şi completări prin Legea nr. 180/2002, cu modificările şi completările ulterioare, privind posibilitatea achitării, în termen de cel mult 48 de ore de la data comunicării procesului verbal, a jumătate din minimul amenzii.

**CAPITOLUL 10. – DISPOZIŢII FINALE ŞI TRANZITORII**

Art. 27. Persoanele fizice autorizate sau persoanele juridice, care au ocupat spaţiu şi care au fost sancţionate în mod repetat pentru nerespectarea condiţiilor regulamentului, nu vor mai putea desfăşura astfel de activităţi comerciale sau de prestări servicii în incinta Muzeului Viticulturii şi Pomiculturii Goleşti.

**CAPITOLUL 11.- INTERPRETAREA CLAUZELOR CONTRACTUALE**

Art. 28. Interpretarea clauzelor eventual neclare ale contractelor încheiate de părți se va face după voința reală, concordantă, a părților, iar nu după sensul literar al termenilor (art. 1266 alin. 1 din C.Civ).

Clauzele îndoielnice susceptibile de mai multe înțelesuri se vor interpreta în sensul ce se potrivește cel mai bine naturii și obiectului contractului (art. 1268 din C.Civ).

Dacă după aplicarea regulilor de interpretare, contractul rămâne neclar, acesta se interpretează în favoarea celui care se obligă (adică a debitorului), clauzele interpretându-se unele prin altele, dându-le fiecăreia înțelesul ce rezultă din ansamblul contractului (art. 1267 din C. Civ).

**CAPITOLUL 12. – FORȚA OBLIGATORIE A CONTRACTULUI PĂRȚILOR**

Art. 29. Contractul valabil încheiat are putere de lege între părțile contractante (art. 1270 alin. 1 din C.Civ) în privința obligativității contractului și relativității efectelor contractului.

Regula „pacta sunt servanda’’ constă în faptul că contractul valabil încheiat obligă nu numai la ceea ce este expres stipulat, dar și la toate urmările pe care practicile statornicite între părți, uzanțele, legea sau echitatea le dau contractului (art. 1272 alin. 1 din C.civ), debitorul fiind ținut să își exercite obligațiile cu diligența pe care un „bun proprietar” o depune în administrarea bunurilor proprii (art. 1480 din C. Civ.).

În vederea asigurării stabilității și siguranței raporturilor contractuale, părțile sunt ținute să-și execute obligațiile chiar dacă executarea lor a devenit mai oneroasă, fie datorită creșterii costurilor executării propriei obligații, fie datorită scăderii valorii contraprestației (art. 1271 alin.1 din C.Civ).

**CAPITOLUL 13. – SUBCONTRACTAREA ȘI CESIUNEA CONTRACTULUI**

Art. 30. Prin subcontractare una din părți transmite unei terțe persoane, numită subcontractant, drepturile sale derivate din contractul principal aflat în derulare, cesionarea drepturilor contractuale intrând în două raporturi juridice diferite (rămâne debitor în contractul principal și devine creditor în subcontractare), subcontractarea neproducând efecte față de celălalt contract principal.

Art. 31. Prin cesiunea contractului se efectuează transmiterea către un terț a locului (din contract) pe care una dintre părți îl ocupă în cadrul raportului juridic valabil constituit, subiectele cesiunii contractului fiind:

-cedentul, partea contractantă care transferă drepturile și obligațiile sale cesionarului (și, deci, iese din contract);

-cesionarul, terțul care dobândește drepturile și obligațiile cedentului (și, deci, intră în contract);

-cedatul, cealaltă parte contractantă (contractantul principal), pentru valabilitatea cesiunii cerându-se acordul părții cedate (art. 1316; art. 1318 alin. 1, alin. 2 și art. 1320 din C.Civ).

**CAPITOLUL 14. – ÎNCETAREA CONTRACTULUI**

Art. 32. Contractul încetează în condițiile legii, prin executare, acordul de voință al părților, denunțarea unilaterală, expirarea termenului, îndeplinirea sau, după caz, neîndeplinirea condiției, imposibilitate fortuită de executare, precum și din alte cauze prevăzute de lege (art. 1321din C. Civ).

Art. 33. Denunțarea unilaterală poate fi exercitată în următoarele cazuri:

-atât timp cât executarea contractului nu a început (art. 1276 din C. Civ);

-în contractele cu executare succesivă sau continuă, denunțarea poate fi exercitată cu respectarea unui termen rezonabil de preaviz chiar și după începerea executarii contractului, însă denunțarea nu produce efecte în privința prestațiilor executate sau care se află în curs de executare (art. 1276 alin. 2 și alin.3 din C. Civ);

-contractul încheiat pe durată nedeterminată poate fi denunțat unilateral de oricare dintre părți cu respectarea unui termen rezonabil de preaviz (art. 1277 din C.Civ).

Art. 34. În caz de neexecutare culpabilă a obigațiilor de către debitorul lor, creditorul contractual are un drept de opțiune, putând alege între:

-a cere executarea silită a obligațiilor;

-rezoluțiunea, respectiv rezilierea, și daune - interese, în măsura producerii unui prejudiciu (art. 1549 alin.1 și art. 1350 alin. 2 din C.Civ).

**CAPITOLUL 15.- FORMA RAPORTURILOR JURIDICE**

Art. 35. Forma raporturilor juridice privind amplasarea și desfășurarea activităților economice de comerț în incinta Muzeului Viticulturii și Pomiculturii Golești, se materializează prin încheierea de Contracte de locațiune, potrivit art. 1777 – 1785 din Codul Civil, coroborate la doctrina și jurisprudența în materia transmiterii exclusive a dreptului de folosință (ca drept de creanță), și nu dreptul de proprietate.

Art.36. Prezentul Regulament intră în vigoare la data de ………………………….., după publicarea la avizierul instituţiei şi postarea pe pagina de internet.

**Manager,**

Narcis Iustin Dejanu

Vizat juridic,

Av. Ioan Dobre

Întocmit,

Director tehnic administrativ,

Florin Călin Gerard

Director economic,

Diana Elena Ștefănescu